Strategiplan 2003 – 2006
for Kirkens Arbeidsgiverorganisasjon
Vedtatt av KAs Landsråd oktober 2002

INNLEDNING

KA er en medlemsorganisasjon for rådsorgan, stiftelser og organisasjoner innenfor Den norske kirke.
KAs vedtekter omfatter et bredt spekter av oppgaver.
Det er egne vedtekter for KAs arbeidsgivervirksomhet.
Strategiplanen vedtas av Landsrådet.
Strategiplanen er retningsgivende for KAs samlede virksomhet som arbeidsgiver- og interesseorganisasjon. I konkrete saker skal KAs engasjement, rådgivning og uttalelser avstemmes i forhold til strategiplanen.
Det vil til enhver tid i planperioden være flere oppgaver enn det er ressurser til.  
For KA er det viktig å sikre en organisasjon som er medlemsstyrt og der medlemmenes prioriteringer til enhver tid gjenspeiles i den løpende virksomhet.

I planperioden vil utfordringen for KA være å ”svare” på de utfordringer medlemmene  står overfor i perioden. 
I siste planperiode er det lagt premisser for menighetenes dåpsopplæring og Den norsk kirkes forhold til staten, som med kraft vil prege KAs arbeid inn i denne nye planperioden; dette berører demokratiet i kirken, der engasjement og samhandling mellom ansatte og frivillige, er helt sentralt. Videre - hva skal den lokale kirke gjøre, hvilke rammevilkår skal den lokale kirke ha og hvordan skal dette finansieres?
Reformene innen høyere utdanning påvirker arbeidet med hensyn til rekruttering og kompetanseutvikling – og hvilke krav man skal stille til våre medlemmers ansatte.
Den største gruppen av KAs medlemmer eier og driver landets kirkegårder, og de har rett til å kreve at KA viderefører en fremtidsrettet kirkegårdspolitikk der kirkegårdsforvaltningen også blir forvaltning av miljø og ressurser, kombinert med nærhet mellom ansatte og pårørende.
For KA er det en klar, og nødvendig sammenheng mellom virksomhetsansvar og arbeidsgiveransvar. Arbeidsgiver- og personalpolitikken skal støtte opp under, og være tjenlig redskap når medlemmens skal virkeliggjøre sine visjoner for sine virksomheter.

KA HAR FØLGENDE VISJON FOR   K I R K E N :
En kirke som har forankring, engasjement og, ressurser til å møte fremtidens utfordringer.

VISJONEN FOR KA SOM ORGANISASJON:
Å være en profesjonell arbeidsgiver- og interesseorganisasjon for kirkelig virksomhet på en slik måte at den bidrar til å realisere kirkens formål.

Formål:
KAs formål er å ivareta medlemmenes felles interesser og
bistå  medlemmene i deres virksomhet

KA vil styrke den lokale kirkes handlekraft og være en service   organisasjon for kirkelige organer, organisasjoner og stiftelser slik  at de settes i stand til å utføre sitt oppdrag til beste for kirken gjennom avtaler og felles løsninger.

For KA er følgende VERDIER viktige:
•	En kirke der alle døpte utfordres til ansvar for kirkens oppdrag.
•	En kirke med organer, organisasjoner og ansatte som har  evne  vilje til omstilling.
•	En kirke som preges av likeverd og likestilling.

  Hovedområder i KAs virksomhet er:
•	Arbeidsgivervirksomhet
•	Virksomhetsutvikling
•	Kompetanseutvikling og utredningsarbeid
•	Utvikling av KA som organisasjon

ARBEIDSGIVERVIRKSOMHET

  KA VIL:
  En kirke med fremtidsrettet arbeidsgiver og   
  personalpolitikk.

For KA er følgende VERDIER viktig i arbeidsgiverpolitikken:
KA vil arbeide for arbeidsplasser preget av:
•	Åpenhet i saksbehandling og beslutningsprosesser
•	Trygghet for arbeidstakerne
•	Samarbeid mellom profesjonene
•	Profesjonalitet i personalforvaltningen

For KA er det viktig at:
•	medlemmene bevisstgjøres i forhold til arbeidsgiverrollen,
•	medlemmene rekrutterer og beholder kvalifisert arbeidskraft,
•	medlemmene har et avtaleverk som er tilpasset virksomhetens karakter,
•	det utvikles en arbeidsgiver- og personalpolitikk bygget på grunnleggende kirkelige verdier,
•	medlemmene tilføres kompetanse for å kunne utføre de oppgavene de har påtatt seg,
•	medlemmene kan samvirke med arbeidstakerorganisasjonene på en konstruktiv måte.

  Følgende oppgaver står sentralt i 4-årsperioden:
•	Videreutvikling av et tjenlig avtaleverk tilpasse medlemmene virksomhetsansvar.
•	Bidra til at det etableres rammebetingelser som setter medlemmene i stand til å føre en effektiv og målrettet arbeidsgiver- og personalpolitikk.
•	Kartlegge og dokumentere arbeidsmiljøet på de kirkelige arbeidsplassene.
•	Gjennomføre kompetansereformen på en tjenlig måte for den kirkelige virksomhet. 
•	Iverksette tiltak for konfliktforebygging og utvikling av den lokale samarbeidskultur.
•	Bidra til å gjøre kirken attraktiv som arbeidsplass slik at den tiltrekker  seg personer med nødvendig kompetanse.

VIRKSOMHETSUTVIKLING

  KA VIL:
  En kirkelig virksomhet der valgte rådsmedlemmer,
  styremedlemmer og ansatte i fellesskap tar ansvar og   
  er med å virkeliggjøre kirkens oppdrag.

For KA er disse VERDIER viktige for det kirkelige arbeid:
•	En kirke der kirkelige organer, organisasjoner og institusjoner samspiller for å virkeliggjøre kirkens oppdrag.
•	Valgene til kirkelige organer gjenspeiler et mangfold i kirken.
•	Mennesker opplever kirken som et sted som preges av både åpenhet, inkludering og tydelighet.
•	Mennesker føler tilhørighet og stolthet over lokalmenigheten.
•	Mennesker ser den lokale menighet som et viktig sted å kanalisere engasjement og ressurser inn i.

For KA er det viktig at:
•	det kirkelige lokaldemokrati fungerer,
•	lovverk som regulerer lokal virksomhet virker støttende på menighetslivet,
•	medlemmene har rammebetingelser som gjør det mulig å realisere oppgavene og utfordringene,
•	frivilliges rolle og innsats verdsettes og fungerer i et godt samspill med ansatte,
•	medlemmenes eiendommer forvaltes i samsvar med god miljøforvaltning, og at det tas hensyn både til bruks- og verneverdier.

  Følgende oppgaver står sentralt i 4-års perioden:
•	Arbeide for én kirkelig økonomi i tråd med de retninger som er pekt ut i ”oppgavefordelingsutvalgets” rapport ”Lokal handlekraft i kirken” og KAs høringsuttalelse til kirke/stat-utvalgets innstilling ”Samme kirke-ny ordning”.
•	Videreutvikle forvaltning og drift av kirkens eiendommer.
•	Utrede kostnader ved eksisterende kirkegårdsforvaltning og legge fram en strategiplan med sikte på forsvarlig økonomisk kirkegårdsdrift preget av god ressurs- og miljøforvaltning.
•	Gjennomgå regelverk og ordninger som virker hemmende på det lokale kirkelige demokrati.
•	Gjennomgang av hva tilsynets oppgaver betyr i forhold til fellesrådene.
•	Videreutvikle arbeidet med samordning av rapporteringsrutiner Den norsk kirke
•	Samarbeide med Kirkerådet og Institutt for kirkeforskning (KIFO), om etablering av senter for menighetsutvikling
•	Gjennom samarbeid med IKO, KS og Barne og familiedepartementet  utvikle driftsavtaler og veiledere menighetsbarnehager
•	Utrede status og tilknytningsformer for menighetseide institusjoner

KOMPETANSEUTVIKLING
OG UTREDNINGSARBEID

  KA VIL:
 At kirken skal ha kompetanse både til å foreta riktige
 prioriteringer og veivalg, og til å virkeliggjøre sitt
 oppdrag og sine oppgaver i et godt samspill mellom
 ansatte, valgte og frivillige medarbeidere.

For å møte de ulike utfordringer kirken står overfor, er det nødvendig at medlemmene og kirkelig ansatte besitter god kompetanse innen en rekke områder.  KAs ansvar er særlig knyttet til utviklingen av arbeidsgiverholdninger og arbeidsgiverkompetanse, men vil engasjere seg i ledelses-, opplærings og forskningsspørsmål innenfor et bredt felt.  Dette vil skje i kontakt med KUF, Kirkerådet, bispedømmerådene, utdanningsinstitusjonene, kirkelig forskningsmiljø og arbeidstakerorganisasjonene.

KA vil legge følgende VERDIER til grunn for sitt arbeid:
•	Kvinner og menns kompetanse er like verdifull i kirken.
•	Relevant kompetanse bør synliggjøres og nyttiggjøres.
•	Spisskompetanse er nødvendig i kirken.
•	Den lokale kirke er kirkens viktigste læringsarena.
•	Det er ved samarbeid og samhandling at kirkens oppdrag og oppgaver best kan virkeliggjøres.

For KA er det viktig at:
•	kompetanse ikke defineres ensidig som formalkompetanse knyttet til de kirkelige profesjoner men defineres ut fra en forståelse av kirkens oppdrag og oppgaver,
•	kompetanseutvikling kommer den lokale menighet og den kirkelige virksomhet i lokalsamfunnet til gode,
•	ny kompetanse deles og spres gjennom etablering av nettverk og erfaringsutveksling,
•	kompetanseutvikling i kirken funderes på forskning der dette er mulig,
•	kompetanseutvikling skjer i et tverrfaglig perspektiv uten at behovet for spesialisering overses.

Følgende oppgaver står sentralt i 4-årsperioden:
•	Utvikling og serving av nettverk for rådsledere.
•	Utvikle målrettet samarbeid og samspill i de lokale staber (Stabsutvikling.)
•	Utvikle verktøy til bruk i den lokale planprosess.
•	Bidra til fagutvikling og kompetanseheving innen daglig ledelse i menighet.
•	Opplæring av nye rådsmedlemmer etter valget i 2005.
•	Videreutvikling av tilbud om lederutviklingsprogrammer for kirkeverger, daglig ledere og ledere av menighetsråd og fellesråd.
•	Bidra til etablering av nettverk og veiledning for kirkeverger og daglige ledere.
•	Utvikle felles tilbud innen lederutvikling og lederopplæring for lederstillinger og råds- og prestestrukturen.
•	Bidra til formålstjenlig forvaltning av tilskuddsmidler til undervisningsstillinger.
•	Medvirke i arbeidet for satsing på dåpsopplæring i Den norske kirke.
•	Gjennomføring av fagutviklingsprosjekt innenfor menighetsdiakoni i samarbeid med Kirkerådet, samt oppfølging av «Helse - kirke - prosjektet» (2000 - 2002)
•	Utvikle kompetanseutviklingsprosjekt knyttet til kirken som kulturformidler.
•	Videreutvikle «Kirketjenerskolen» med modul III.
•	Bidra til kompetanse, erfaringsdeling og nettverk i ”samarbeid mellom fellesråd”
•	Medvirke til bred drøfting og lokalkirkelig medvirkning i arbeidet med kirkes/stat-spørsmålet
•	Videreføre tiltak for rekruttering til kirkelige stillinger i samarbeid med Kirkedepartement og Kirkeråd. 

KA SOM ORGANISASJON

  KA VIL VÆRE:
•	En organisasjon som representerer medlemmene/lokalkirkens utfordringer og behov i møte med politiske myndigheter og regionale og sentrale kirkelige organer.
•	En organisasjon som har nær kontakt med medlemmene og kan levere de tjenester som blir etterspurt av medlemmene.

Følgende VERDIER legges til grunn:
•	KA skal være en medlemsstyrt organisasjon.
•	Kirkens verdigrunnlag skal prege møter med medlemmene og samarbeidspartnere.

For KA er det viktig at:
•	organisasjonen fremstår som talerør for medlemmene,
•	en bred allianse av kirkelige organ og organisasjoner kan profilere kirken,
•	lokalkirkens behov og synspunkter kanaliseres og oppfattes av politiske myndigheter,
•	organisasjonen har evne til å fange opp, tolke og påvirke utviklingen på de områder som berører våre medlemmers interesser,
•	medlemmenes erfaringer blir vektlagt i organisasjonens arbeid og blir gjort tilgjengelig for andre,
•	medlemmene er kjent med organisasjonen og kan bidra til utviklingen av den,
•	organisasjoner, stiftelser og andre medlemmer får ivaretatt sine interesser.

  Følgende oppgaver står sentralt i 4-årsperioden:
•	Bidra til at IKT-strategier for kirken utvikles til beste for medlemmene
•	Vurdere i hvilken grad og på hvilken måte KAs virksomhet kan tilrettelegges for organisasjonsmedlemmer, stiftelser og institusjoner.
•	Aktivisere medlemmene i videreutvikling av KAs strategiplan.